Nú árið er liðið í aldanna skaut og þá er viðeigandi að líta um öxl . Árið var bæði viðburðaríkt og skemmtilegt hér á Minjasafninu eins og eftirfarandi fréttaannáll ber með sér . Í upphafi árs var mikið um að vera í safnfræðslu Minjasafnsins eins og jafnan á þorra . Fjöldi skólabarna heimsótti safnið og starfskonur safnsins fór einnig í heimsóknir í skóla . Safnfræðslan var áfram blómleg út árið en samtals komu 760 nemendur úr leik - , grunn - og framhaldsskólum í skipulagðar heimsóknir á safnið . Vel heppnað samstarf safnsins og leikskólans Tjarnarskógar hélt áfram en það felur í sér að allir nemendur skólans sem verða 4 ára á skólaárinu koma í fjórar skipulagðar heimsóknir á safnið yfir veturinn . Þá var áfram unnið að þróun námsefnis Minjasafnsins og fræðslunnar almennt . Í febrúar tók Minjasafnið þátt í vefsýningunni Æskan á millistríðsárunum sem var samsýning 16 safna og fór fram á Sarpi . Sýningin var liður í að vekja athygli á Sarpi , menningarsögulegu gagnasafni , þar sem upplýsingar um safnkost íslenskra safna eru aðgengilegar . Í sama mánuði kynnti Rannveig Þórhallsdóttir fornleifafræðingur rannsóknir sínar á gripum og líkamsleifum " Fjallkonunnar " svokölluðu sem fannst við Afréttarskarð á Austurlandi í björgunaruppgreftri árið 2004 . Í mars stóðu Minjasafnið og Bókasafn Héraðsbúa fyrir öskupokasmiðju þar sem áhugasömum gafst kostur á að læra listina að sauma öskupoka undir handleiðslu Kristjönu Björnsdóttir . Á alþjóðlega safnadeginum í maí frumsýndi Félag íslenskra safna og safnmanna ( FíSOS ) nýtt kynningarmyndband um safngestinn knáa sem er stöðugt að uppgvötva nýja hluti á söfnum landsins . Í þessu myndbandi var hann m.a. staddur á Austurlandi og í Minjasafni Austurlands . Á árinu var Minjasafnið í skemmtilegu og góðu samstarfi við Hallormsstaðaskóla og Heimilisiðnaðarfélag Íslands um verkefni sem hefur yfirskriftina Handverk og hefðir . Í tengslum við verkefnið var haldið málþing í Safnahúsinu í júní og um haustið var boðið upp á kynningar og námskeið , m.a. í tóvinnu . Framhald verður á þessu verkefni á árinu 2020 . Sumarsýning Minjasafnsins bar heitið Slifsi en þar var til sýnis fjölbreytt safn peysufataslifsa úr safnkosti Minjasafnsins . Samhliða var opnuð vefsýning á Sarpi . Framkvæmdir héldu áfram í Kjarvalshvammi en frá árinu 2017 hefur verið unnið að viðhaldi á sumarhúsi Kjarvals í hvamminum með það að markmiði að tryggja áframhaldandi varðveislu þessu . Stefnt er að því að ljúka framkvæmdum á árinu 2020 . Í lok ágúst heimsótti þýski rithöfundurinn , blaðamaðurinn og sagnakonan Anne Siegel Safnahúsið og las upp úr bók sinni Frauen Fische Fjorde sem fjallar um þýsku konurnar sem komu til Íslands á eftirstríðsárunum . Viðburðurinn var samstarfsverkefni Minjasafnsins og Héraðsskjalasafns Austfirðinga Í september tók Minjasafnið virkan þátt í BRAS , menningarhátíð barna og ungmenna á Austurlandi . Boðið var upp á opnar smiðjur fyrir almenning og grunnskólum á svæðinu var einnig boðið að koma með nemendur sína í smiðjur þar sem nemendur bjuggu til hreyfimyndir upp úr þjóðsögum að eigin vali . Þá kom Minjasafnið einnig að smiðju á vegum Bókasafnsis þar sem grunnskólanemendum var boðið að búa til listaverk út bókum . Allar heppnuðust smiðjurnar afar vel og alls lögðu 220 börn leið sína í Safnahúsið í tengslum við BRAS . Í september sóttu starfskonur safnsins Farskóla safnmanna sem að þessu sinni var haldin á Patreksfirði . Um er að ræða árlega fagráðstefnu safnafólks á Íslandi og einn helsta vettvang símenntunar fyrir safnafólk . Í október hóf nýr liður , gripur mánaðarins , göngu sína á heimasíðu safnsins . Eins og nafnið bendir til snýst þessi dagskrárliður um að vekja mánaðarlega athygli á einum forvitnilegum grip úr safnkosti safnsins . 1. nóvember , á fyrsta degi byggðahátíðarinnar Daga myrkurs , var sýningin Eftirlýstir Íslendingar á 17. og 18. öld opnuð í Safnahúsinu . Þar voru til sýnis 30 teikningar nemenda á teiknibraut við Myndlistaskólann í Reykjavík . Teikningarnar voru unnar upp úr lýsingum á eftirlýstu fólki sem birtust í Alþingisbókum Íslands ( Acta comitiorum generalium Islandiæ ) frá miðri 17. öld og undir lok 18. aldar . Við opnun sýningarinnar flutti Daníel G. Daníelsson , sagnfræðingur erindi , en sýningin spratt upp úr rannsóknum hans . Minjasafnið , Bókasafn Héraðsbúa og Héraðsskjalasafn Austfirðinga stóðu saman að sýningunni og fyrirlestrinum . Á aðventunni var að vanda mikið um að vera í Safnahúsinu . Minjasafnið og Bókasafnið stóðu saman að viðburði sem bar yfirskriftina Líða fer að jólum en þar var boðið upp á fjölbreytta og jólalega afþreyingu fyrir alla fjölskylduna , s.s. jólaföndur , jólaratleik og fleira . Sett var upp sérstök jólastofa á miðhæð Safnahússins og síðast en ekki síst kenndi Guðrún Sigurðardóttir gestum réttu handtökin við gerð tólgarkerta og var gaman að sjá hvað yngsta kynslóðin var áhugasöm um þetta gamla verklag . Frá byrjun desember töldu starfskonur Minjasafnsins síðan niður til jóla með sérstöku jóladagatali á heimasíðu safnsins . Það fólst í því að vekja daglega athygli á einum grip úr safnkosti safnsins sem tengdist jólum á einhvern hátt . Í innra starfi safnsins voru einnig unnin mörg og mikilvæg handtök þó þau verkefni séu kannski ekki eins áberandi og viðburðir og sýningar . Áfram var haldið við endurskipulagningu varðveislurýma , ljósmyndun gripa og mótttöku og skráningu nýrra gripa . Meðal annars var lokið við að skrá og forverja stórt safn textíla sem kom úr búi Sigurðar Blöndal og Guðrúnar Sigurðardóttur og var afhent safninu árið 2018 . Sem fyrr voru gripir safnsins skráðir í menningarsögulega gagnasafnið Sarp sem skiptist í innri vef , sem er vinnutæki safnafólks , og ytri vef þar sem upplýsingarnar eru gerðar aðgengilegar almenningi . Á árinu var farið í sérstakt átak í að yfirfara skráningar og setja þær á netið . Nú eru upplýsingar og ljósmyndir af um 4500 munum úr safnkosti Minjasafnsins aðgengilegar almenningi á Sarpi en skráðir gripir safnsins eru um 11.800 . Síðast en ekki síst urðu breytingar á starfsmannahaldi safnsins en Edda Björnsdóttir sem starfað hefur sem safnvörður á safninu síðan árið 2007 lét af störfum síðastliðið vor . Í hennar stað var ráðin Eyrún Hrefna Helgadóttir , þjóðfræðingur og menningarmiðlari . Um leið og við bjóðum Eyrúnu Hrefnu innilega velkomna til starfa færum við Eddu bestu þakkir fyrir hennar góða starf í þágu safnsins í gegnum árin . Takk fyrir árið 2019 , hlökkum til að taka á móti ykkur á nýju ári .